香港編年史

《香港編年史》係一個伺服器架設喺海外嘅香港繁體中文資訊網站，佢喺2019年7月16號反修例示威期間建立，雖然個名叫「香港編年史」，但內容並唔係香港嘅編年史，而係主要記錄反修例示威爆發以嚟同示威相關人物、重大事件以及商戶政見等資料，總編輯同管理人為陳妍茵。呢個網站公開咗大量警員、法官、官員同建制派市民嘅敏感個人私隱資訊，包括手機號碼、具體地/住址以及身份證號碼等。

2021年1月，香港警方以違反國安法為由，下令互聯網供應商喺香港境內限制瀏覽呢一個網站，成為香港有史以嚟第一次對互聯網實施限制嘅舉措。相反，另一個叫做香港解密相反立場嘅網站，記錄咗大批香港民主派人士、示威者同記者資料，至今依然可以正常運作，畀BBC質疑香港當局嘅做法有「雙重標準」。

《香港編年史》宣稱收集咗嚟自「老豆搵仔」嘅幾個Telegram「起底」頻道嘅資料，當中包括警員、官員、親建制人士、法官嘅個人資料。佢亦轉載咗其他反修例相關資訊，例如「『黃藍』商店名單」、警方涉濫權事件、警察車輛相關資訊。

封鎖事件
2021年1月7號夜晚，《香港編年史》總編輯陳妍茵發出聲明，指6號起接獲大量香港使用者報告話無法連接去呢個站，質疑多間互聯網服務供應商屈服於政府要求封鎖網站。警方表示佢哋依照一貫做法唔對個別案件作評論，但係又引用港區國安法回應，指警方可以要求服務供應商對「構成危害國家安全罪行」嘅網站或者信息進行禁制。根據《明報》報道，呢個係警方首次引用國安法第43條封鎖網站。對此，香港寬頻表示無封鎖使用者連接至呢一個網站，惟聲明中稱用戶報告有參與封鎖嘅互聯網服務供應商包括數碼通、中國移動香港、香港寬頻網絡以及電訊盈科。2021年1月14號，香港寬頻網絡回覆傳媒查詢時首次承認按港區國安法要求封鎖《香港編年史》。保安局局長李家超喺1月20號喺立法會被問到點解警方至今仲未有解釋時，只係表示「警方已經向你哋交代」。民主派資訊科技界選委黃浩華表示今次事件屬警方首次引用《國安法》「封網」，又認為李家超作為保安局局長有責任清楚解釋國安處「封網」嘅具體界線，否則只會引起香港社會驚恐。

反封鎖
2021年1月14號，《香港編年史》總編輯陳妍茵喺Telegram頻道上發表公告，話成功買到新設備用網域畀香港使用者繼續自由瀏覽，蘋果日報記者通過香港4間電訊商測試，當時成功登入。

與此同時，公告亦話佢查明香港ISP以域名投毒方式封鎖該站。除咗備用網域瀏覽或者傳統嘅虛擬私人網路方式翻牆之外，公告建議使用者亦可以將私人域名系統更改為Google或者Cloudflare，或者下載AdGuard、AdBlock等廣告封鎖軟件嚟突破封鎖。

香港國安法
香港特區政府修改歷史嘅質疑
防火長城
香港網絡審查
突破網絡審查
LIHKG討論區
欲蓋彌彰
老豆搵仔
阿囝搵老豆老母

香港編年史Telegram頻道

網絡時光機中的《香港編年史》官方網站

反逃犯條例修訂運動